b"\n_START_ARTICLE_\nJoan Comas i Basaga\xc3\xb1as\n_START_SECTION_\nBiografia\n_START_PARAGRAPH_\nEs diplom\xc3\xa0 en ci\xc3\xa8ncies socials i es vincul\xc3\xa0 al Moviment Socialista de Catalunya. Treball\xc3\xa0 com a professor mercantil i agent comercial col\xc2\xb7legiat. Fou secretari del consell d'administraci\xc3\xb3 de la Caixa d'Estalvis de Catalunya i director gerent per a Espanya i Portugal d'una empresa sider\xc3\xbargica de comer\xc3\xa7 exterior._NEWLINE_Quan el 1966 es va trencar el MSC segu\xc3\xad Josep Pallach i Carol\xc3\xa0 i Joaquim Ferrer al Reagrupament Socialista i Democr\xc3\xa0tic de Catalunya (RSDC), per al qual va redactar el juliol de 1974 el Primer Document de Treball, que ser\xc3\xa0 la base de l'acord que facilitaria en el Primer Congr\xc3\xa9s a Montserrat (10 de novembre de 1974) la conflu\xc3\xa8ncia del nou grup amb el grup d'ERC proper a Heribert Barrera i Costa, els Socialistes Dem\xc3\xb2crates Catalans de Josep Verde i Aldea i el Bloc Popular de les Terres de Lleida de Joaquim Arana i Pelegr\xc3\xad._NEWLINE_Fou membre del consell pol\xc3\xadtic de l'RSDC, i quan es va transformar en Partit Socialista de Catalunya-Reagrupament (PSC\xe2\x80\x93R) conserv\xc3\xa0 el seu c\xc3\xa0rrec. Despr\xc3\xa9s form\xc3\xa0 part de la Comissi\xc3\xb3 Negociadora de la Unitat Socialista, que el 1978 va concloure amb la creaci\xc3\xb3 del Partit dels Socialistes de Catalunya (PSC), del que en formar\xc3\xa0 part de la comissi\xc3\xb3 executiva nacional. Amb ell fou elegit diputat a les eleccions al Parlament de Catalunya de 1980, on fou vicepresident de la comissi\xc3\xb3 d'Organitzaci\xc3\xb3 i Administraci\xc3\xb3 de la Generalitat i Govern Local del Parlament de Catalunya (1980-1984)._NEWLINE_No es va presentar a les eleccions de 1984. De 2009 fins al 2015 va ser president d'Acci\xc3\xb3 Solid\xc3\xa0ria Contra l'Atur."